《次韵景伯宠示劝农新什》
宋代·曾惇

奉诏东郊宣主恩，如云和气蔼生春。
仙舟偶共元礼载，宫舍仍依王翰邻。
忽有清诗惊老眼，惭无惠化及斯人。
半生不分微官缚，早晚故溪归钓纶。

作者简介：曾惇，字谹父，南丰（今属江西）人。纡子。高宗绍兴三年（一一三三）官太府寺丞，十二年知黄州（《能改斋漫录》卷一一），十四年知台州，十八年知镇江府，二十六年知光州（《建炎以来系年要录》卷七○、一五一、一五八）。　曾惇诗，据《能改斋漫录》等书所录，编为一卷。